|  |  |  |  |  |  |  |
| --- | --- | --- | --- | --- | --- | --- |
| Наставни предмет:  **Српски као нематерњи језик** | | | | | | Разред: **VI**  **Б** програм |
| **Наставна област: ЈЕЗИЧКА КУЛТУРА**  **Тема: Породица**  **Тип часа**: **обрада и увежбавање** | | | **Наставна јединица**:  **19.** *Породични статус чланова породице*. | | | **Корелација**: унутарпредметна |
| **Облици рада:** фронтални, индивидуални, групни | | | **Наставна средства**:уџбеник*Језичка култура*, наставни листови | | | |
| **Циљ часа** | Оспособљавање ученика за давање основних информација о себи. | | | | | |
| **Кључне речи**: шира породица, односи и везе међу члановима породице – ожењен, удата | | | | | | |
| **ОЧЕКИВАНИ ИСХОДИ**  Ученик/ученица ће умети да:  – разуме и користи предвиђени лексички фонд;  – користи раније усвајане језичке моделе;  – разуме питања, налоге и информације у вези са свакодневним активностима, људским особинама и поступцима;  – чита краће текстове, а значење непознатих речи одређује на основу контекста;  – учествује у кратком дијалогу о темама из свакодневног живота, поштујући основна начела вођења разговора. | | | | | | |
| **Литература за наставнике:**  **1. Крајишник**, **Весна и Душанка Звекић- Душановић** (2017). *Општи стандарди постигнића за предмет Српски као нематерњи језик за крај првог и другог циклуса обавезног образовања, општег средњег образовања и основног образовања одраслих*. Приручник за наставнике. Београд: Мисија ОЕБС-а у Србији.  **2.** **Крајишник, Весна** и **Александар Догнар** (2019). Препоручене лексика за предмет Српски као нематерњи језик за други циклус обавезног образовања. Београд: Мисија ОЕБС-а у Србији. | | | | **Литература за ученике:**  **1. Добрић, Наташа** и **Биљана Николић** (2019).*Српски као нематерњи језик. Језичка култура. Радна свеска за шести разред основне школе*. Београд: Завод за уџбенике. | | |
| **Методичке напомене** | | | | | | |
|  | | | | | | |
| **СТРУКТУРА И ТОК ЧАСА** | | | | | | |
| **АКТИВНОСТИ** | | **АКТИВНОСТИ НАСТАВНИКА** | | | **АКТИВНОСТИ УЧЕНИКА** | |
| **УВОДНИ ДЕО**  **ЧАСА** | | – Као уводну активност наставник задаје ученицима да у себи прочитају текст о породици Марковић и да ураде вежбе 7. а) и б) на 12. страни у уџбенику.  – Проверава одговоре ученика. | | | – Читају текст и раде задатке.  – Читају наглас своје одговоре. | |
| **ГЛАВНИ ДЕО ЧАСА** | | – Дели ученике у групе од по 6 чланова и сваком члану групе даје да извуче своју улогу.  Објашњава им су они чланови исте породице и да треба да на основу својих улога заједно осмисле дијалог. У њему треба да користе задате реченице, али ако желе могу додати и своје.  – Прозива чланове једне групе да изведу своју игру улога. Остали ученици прате и процењују како су њихови другови/другарице осмислили дијалог и како су га извели бележећи у табелу за евалуацију одговарајућу ознаку за сваку групу.  – Прати и усмерава рад ученика. | | | – Слушају и исправљају погрешне реченице.  – Извођење игре улога.  – Евалуација. | |
| **ЗАВРШНИ ДЕО ЧАСА** | | – Задаје ученицима да у виду кратког монолошког излагања исприча о члановима своје шире породице наоснову питања датим у 8. задатка на 12. страни у уџбенику. | | | – Кратко монолошко излагање. | |
| **Домаћи задатак** | | – За домаћи задатак им задаје 9. вежбу на 12. страни. | | |  | |
| **Начини провере остварености исхода** | | – посматрање и праћење активности ученика на часу;  – процена примене одговарајуће лексике;  – попуњене евалуационе табеле;  – правилно решени задаци у уџбенику. | | |  | |
| **Запажања наставника о реализацији часа** | |  | | | | |

**Прилог 1**

**Наставни лист за игру улога**

**Објашњење за игру улога**

Одштампати наставни лист у онолико примерака колико ће бити група за игру улога, а затим исећи картице за сваку улогу појединачно. Свака група добија један комплет картица за игру улога. Треба им објаснити да су они чланови исте породице и да треба да на основу својих улога групно осмисле дијалог. У њему користе задате реченице, али ако желе могу додати и своје. Игра се може и у неки ситуациони контекст – на пример, радња се дешава у суботу после ручка...

Када осмисле дијалоге, свака група изводи своју игру пред осталима.

**Бака**

Мислиш да су сви у твојој породици неозбиљни, осим тебе, наравно. Можда ће се уозбиљити када одрасту или постану старији. Понекад им помажеш да реше проблеме. Обично им говориш:

„Сад се сви смирите!”

„Објасните ми шта није у реду.”

„Треба да послушаш маму.”

**Отац**

Ниси превише строг према својој деци, волиш с њима да се шалиш. Не разумеш зашто твој старији син стално учи. Мислиш да је превише озбиљан. Понекад кажеш:

„Сине, одмори се мало!”

„Хајде да играмо кошарку.”

„Можеш, али немој ништа рећи мами.”

**Мајка**

Желиш да твоја деца буду срећна и здрава, зато си понекад строга према њима. Волела би да твоја млађа ћерка учи као њен старији брат. Обично им говориш:

„Поједи то поврће у тањиру!”

„Вечерас мораш опрати судове / чувати млађег брата / учити. ”

„Зашто? Зато што ја тако кажем!”

„Ја сам ти мајка и знам шта је најбоље за тебе.”

**Дечак, 15 година**

Волиш да проводиш време у учењу и читању. Мајка мисли да је то добро, али тражи да помажеш у кући и тера те да једеш оно што не волиш. Обично говориш:

„Зашто морам то да радим?”

„Остави ме, молим те.”

„Ти мене уопште не разумеш!”

**Девојчица, 13 година**

Волиш спорт и дружење, али имаш мало слободног времена јер те мама тера да учиш или да чуваш млађег брата. Волиш га, али понекад те стварно нервира! Барем је тата на твојој страни.

Обично говориш:

„Бато, престани, молим те!”

„Могу ли на одбојку с другарицама?”

„Али мама, тата је рекао да могу да идем да играм одбојку!”

**Дечак, 6 година**

Мислиш да је веома забавно кад нервираш старијег брата и сестру. Волиш да певаш гласно док они уче, узимаш њихове ствари, тужакаш их мами...

Обично говориш:

„Зашто се љутиш? Нисам ти ништа урадио!”

„Досадно ми је.”

„Мама, сека није урадила домаћи!”

„Могу ли да узмем чоколадицу?”